賀吉州李守臘雪
作者：楊萬里
朝代：宋

paragraphs: 仁侯妙手作廬陵，民歌敏惠如神明。
歌聲動天天降瑞，一夜幻出瓊瑶城。
麗譙一新玉樓觀，郡治別起銀設廳。
曉上青原臺上望，千門萬戶皆水晶。
八邑山川一千里，盡種琪樹璣爲英。
幕僚秉燭爭入賀，老夫抱病獨僵卧。
寄言賀客此未奇，來年玉粒滑流匙。
萬艘真珠貢京師，老夫已草周頌豐年詩。